दरअसल परिवर्तन प्रकृति का नियम है और समाज प्रकृति का अंग है इसलिए सामाजिक परिवर्तन स्वाभाविक है। व्यक्ति को लाइट फील कराना-इस उद्देश्य से भी हास्य की मांग बढ़ी है और फिर जब समाचार चैनलों में लोगों की आस्थाओं को निशाने पर लगा दिया गया हो, तिलिस्मी तांत्रिक कार्यक्रमों, डरावनी घटनाओं जैसी सामग्रियों को भी न छोड़ा गया हो तो फिर ‘हास्य’ तो आज का हिट फार्मूला है। इस प्रतियोगितात्मक दुनिया में सफलता के फार्मूले को कोई नहीं छोड़ना चाहता और हास्य से जुड़े सफलता के इस फार्मूले को लपकने में इंटरटेंमेंट चैनल भी किसी तरह से पीछे नहीं रहना चाहते। हास्य के डिमांड में होने की एक और वजह हो सकती है। हर एक व्यक्ति समय के अनुसार कुछ नया करना चाहता है। हो सकता है कि इस कॉन्सेप्ट को जब ज़हन में उतारा गया और एक प्रयोग के तौर पर इसे प्रस्तुत किया गया हो, तब इसे अच्छी खासी सफलता मिली हो और श्रोताओं, पाठकों, व दर्शकों की इसने अच्छी संख्या बटोरी हो। किसी कार्यक्रम की टी.आर.पी. को ध्यान में रखकर प्रायोजक भी प्रयत्न करते हैं कि वह भी उसी फैक्टर को ग्रहण करें, जो सफलता दिला सकता हो। कुछ ऐसा ही कारण हास्यपरक कार्यक्रमों की बढ़ती हुई डिमांड का भी हो सकता है।